Amorey kom soek werk by Marko, maar hy kap haar ’n ignore. Ek sou die vrou met die hoerrooi blazer met die shoulder pads ook wegjaag. Dis dié soort rooi wat kinders, honde en ou mense vir járre kan seermaak. Ek was geskok deur haar gedrag. Om so ’n vreeslike aggressiewe kleur op ’n Donderdag te dra, is soortgelyk aan afpersing.
Sy weet bruin manne en drank is nie vriende nie. Kyk hoe neem sy wraak op haar eie vir ’n lekseltjie vleeslike plesier!
Enige soort aandag is goeie aandag as daar niemand om jou tafels sit nie. Jy is net jaloers op Esti se lyf oor jy meeste dae soos ’n stopstraat­teken lyk wat met strooi besprinkel is.
Vince is bitter gelukkig oor hy nou weer Aggie se boude kan koester. Ek het myself maar gedistansieer van dié twee se verwronge liefde. Ek gun hulle ál die geluk in die wêreld, want ek wil tog nou nie die een wees wat tussen hierdie twee se ongesonde obsessie met mekaar staan nie.
Diederik probeer vir Xander lieg, maar Xander het nie sy UWK-pampiere gekoop nie. Hy kan sien Diedie steek iets weg.
Ek sou dit onder normale omstandighede laat verbygaan, maar Nozi het dan nou blou hare, julle. Dis mos nie hoekom ons saam gestaan het teen apartheid nie. Nie sodat hierdie kind, wat ordentlik grootgemaak is, soos ’n nar uit die Boswell Wilkie-sirkus kan lyk nie.